CELEX: 52019PC0354
Language: ro
Date: 2019-07-24
Title: Propunere de REGULAMENT AL PARLAMENTULUI EUROPEAN ȘI AL CONSILIULUI privind un cadru de guvernanță al instrumentului bugetar pentru convergență și competitivitate pentru zona euro

COMISIA EUROPEANĂ
            Bruxelles, 24.7.2019
            COM(2019) 354 final
            2019/0161(COD)
            Propunere de
            REGULAMENT AL PARLAMENTULUI EUROPEAN ȘI AL CONSILIULUI
            privind un cadru de guvernanță al instrumentului bugetar pentru convergență și competitivitate pentru zona euro 
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               • Motivele și obiectivele propunerii
            
            
               Atunci când criza mondială a lovit Uniunea și zona euro, acum un deceniu, Uniunea s-a confruntat în scurt timp cu o înrăutățire rapidă a situației sale economice și sociale. Criza financiară s-a transformat rapid într-o criză economică și a datoriilor suverane în zona euro. Ca răspuns la această criză, au fost luate măsuri pentru a menține stabilitatea și integritatea zonei euro. De atunci, aceste măsuri au fost completate și consolidate de diverse inițiative de abordare a vulnerabilităților din arhitectura zonei monedei unice pe termen mai lung. Deși s-au înregistrat îmbunătățiri semnificative, în conformitate cu recomandările formulate în Raportul celor cinci președinți din iunie 2015 și în Documentul de reflecție privind aprofundarea uniunii economice și monetare din 31 mai 2017, există în continuare unele lacune importante. Una dintre lecțiile învățate în urma crizei este aceea că statele membre a căror monedă este euro ar trebui să consolideze în continuare reziliența economiilor lor, prin investiții și reforme structurale specifice, astfel încât să stimuleze convergența și competitivitatea zonei euro în ansamblul său. 
            
            
               În acest context, cu ocazia summitului zonei euro din 14 decembrie 2018 (care s-a desfășurat în configurație deschisă, cu 27 de state membre), liderii Uniunii au mandatat Eurogrupul să se ocupe de o serie de aspecte care să contribuie la uniunea economică și monetară și, în special, de elaborarea, de modalitățile de punere în aplicare și de calendarul unui instrument bugetar pentru convergență și competitivitate pentru zona euro și pentru statele membre care participă la mecanismul cursului de schimb (MCS II) în mod voluntar. Instrumentul va face parte din bugetul Uniunii și va fi adoptat pe baza propunerii legislative relevante a Comisiei, care urmează să fie modificată, dacă va fi necesar. De asemenea, în cadrul summitului zonei euro s-a indicat că instrumentul ar trebui să facă obiectul unor criterii și orientări strategice din partea statelor membre din zona euro. Evaluând situația la patru ani de la Raportul celor cinci președinți, Comunicarea Comisiei intitulată „Aprofundarea uniunii economice și monetare a Europei” din 12 iunie 2019
                  1
                a prezentat o cale de urmat pentru aprofundarea uniunii economice și monetare. Aceasta a subliniat în mod special faptul că un instrument bugetar pentru convergență și competitivitate ar contribui la reziliența uniunii economice și monetare prin sprijinirea unor pachete coerente de reforme și investiții menite să abordeze provocările în materie de competitivitate și convergență cu care se confruntă statele membre din zona euro. De asemenea, Comisia a arătat în comunicarea sa că este pregătită să propună un nou regulament în temeiul articolului 136 din Tratatul privind funcționarea Uniunii Europene (TFUE) privind cadrul de guvernanță pentru un astfel de instrument, respectând totodată pe deplin prerogativele Comisiei în ceea ce privește execuția bugetului și a programelor. La 14 iunie 2019, Eurogrupul a convenit asupra unei liste de termeni și condiții privind principalele caracteristici ale viitorului instrument bugetar pentru convergență și competitivitate pentru statele membre din zona euro și pentru statele membre care participă la MCS II în mod voluntar
                  2
               . În cadrul summitului zonei euro de la 21 iunie 2019, liderii au salutat acest acord și au subliniat necesitatea de a depune eforturi pentru soluționarea chestiunilor restante, în vederea asigurării autonomiei decizionale a statelor membre din zona euro
                  3
               . 
            
            
               În acest scop, propunerea de regulament instituie un cadru de guvernanță pentru un nou instrument bugetar pentru convergență și competitivitate pentru zona euro. Instrumentul va fi inclus în Programul de sprijin pentru reforme
                  4
               . Cadrul de guvernanță va oferi orientări de politică economică pentru reforme și investiții care urmează să fie sprijinite de noul instrument bugetar, în conformitate cu cadrul general de coordonare a politicilor economice al Uniunii. 
            
            
               Ca parte a Programului de sprijin pentru reforme, instrumentul bugetar pentru convergență și competitivitate urmărește să promoveze coeziunea în cadrul Uniunii, oferind statelor membre din zona euro sprijin financiar pentru reforme și investiții, astfel cum se prevede în pachete coerente de măsuri. Propunerea de regulament intenționează să organizeze guvernanța acestui instrument bugetar și trebuie citită în coroborare cu Programul de sprijin pentru reforme. 
            
            
               În acest context, Consiliului, în cadrul căruia doar statele membre din zona euro au drept de vot, i s-ar încredința sarcini care țin de: (i) strategia și supravegherea generală cu privire la investițiile și reformele din zona euro; și (ii) orientări specifice fiecărei țări în legătură cu obiectivele în materie de investiții și de reformă care urmează a fi sprijinite de instrumentul bugetar. În special, propunerea de regulament prevede stabilirea anuală de către Consiliu (după discuțiile din cadrul Eurogrupului) a unor orientări strategice privind prioritățile în materie de reforme și de investiții pentru zona euro în ansamblul său, ca parte a recomandării privind politica economică a zonei euro (denumită în continuare „recomandarea pentru zona euro”). Atunci când stabilește orientările strategice, Consiliul poate solicita opiniile summitului zonei euro. Consiliul ar adopta ulterior o recomandare ce conține orientări specifice fiecărei țări adresate tuturor statelor membre din zona euro cu privire la obiectivele reformelor și ale investițiilor care urmează să fie sprijinite în cadrul instrumentului bugetar. În cadrul instrumentului bugetar pentru convergență și competitivitate, statele membre din zona euro pot decide să prezinte propuneri de pachete de reforme și de investiții; atât orientările strategice, cât și orientările specifice fiecărei țări, vor trebui să fie luate în considerare de către statele membre din zona euro atunci când prezintă pachete coerente de reforme și de investiții în temeiul instrumentului bugetar. În ceea ce privește statele membre a căror monedă nu este euro, care participă la MCS II și care doresc să participe în mod voluntar la instrumentul bugetar pentru convergență și competitivitate, ar trebui definite modalitățile adecvate, compatibile cu cadrul prevăzut în prezentul regulament.
            
            
               Cadrul de guvernanță propus pentru instrumentul bugetar pentru convergență și competitivitate pentru zona euro răspunde necesității de a consolida coordonarea politicilor economice din zona euro și necesității de a încuraja reformele și investițiile care abordează provocările zonei euro în ansamblul său și care contribuie la convergența economică și socială a acesteia. 
            
            
               Coerența cu dispozițiile existente în domeniul de politică vizat
            
            
               Cadrul de guvernanță pentru instrumentul bugetar pentru convergență și competitivitate va fi în concordanță cu procesul consacrat al semestrului european de supraveghere și coordonare a politicilor economice ale Uniunii. Punerea în aplicare a cadrului de guvernanță stabilit în prezentul regulament va fi, de asemenea, aliniată la calendarul semestrului european.
            
            
               Orientările strategice anuale vor fi adoptate de Consiliu ca parte integrantă a recomandării pentru zona euro, care este aprobată de Consiliul European înainte de adoptarea de către Consiliu. Ca o contribuție la orientările strategice, Comisia va informa Consiliul cu privire la modul în care orientările strategice au fost urmate în anii precedenți, consolidând astfel coerența orientărilor politice.
            
            
               Orientările specifice fiecărei țări pentru statele membre din zona euro vor ține seama de orientările strategice și vor fi pe deplin coerente cu recomandările specifice fiecărei țări care sunt adoptate, în paralel, în cadrul semestrului european, în urma discuțiilor, după caz, în cadrul comitetelor relevante înființate în temeiul tratatului. În special, orientările specifice fiecărei țări vor indica pentru ce obiective în materie de reforme și investiții dintre cele identificate în recomandările specifice fiecărei țări, fiecare stat membru din zona euro ar putea dori să prezinte propuneri de pachete coerente de reformă și de investiții în cadrul instrumentului bugetar pentru convergență și competitivitate. Prin urmare, orientările specifice fiecărei țări pentru statele membre în cauză nu vor completa recomandările specifice fiecărei țări, ci vor stabili priorități printre acestea în ceea ce privește sprijinul acordat în cadrul instrumentului bugetar. Din motive de eficiență, aceste orientări specifice fiecărei țări, adresate tuturor statelor membre din zona euro, vor fi adoptate sub forma unei recomandări unice. După caz, orientările prevăzute în propunerea de regulament vor ține seama în mod corespunzător de orice program de ajustare macroeconomică la care ar fi supus un stat membru la momentul respectiv. 
            
            
               • Coerența cu alte politici ale Uniunii
            
            
               Propunerea de regulament va oferi cadrul de guvernanță care organizează orientările de politică economică pentru pachetele de reforme și de investiții care urmează să fie prezentate în cadrul instrumentului bugetar pentru convergență și competitivitate pentru zona euro. De asemenea, aceasta va fi coerentă cu programele propuse ale Uniunii relevante pentru investiții, cum ar fi fondurile politicii de coeziune a UE, Mecanismul pentru interconectarea Europei și InvestEU, și va asigura complementaritatea și sinergiile cu acestea. 
            
            
               Propunerea de regulament se bazează pe ideile prezentate în documentul de reflecție privind aprofundarea uniunii economice și monetare din 31 mai 2017
                  5
                și este în conformitate cu Comunicarea Comisiei intitulată „Aprofundarea uniunii economice și monetare a Europei: o evaluare a situației la patru ani de la Raportul celor cinci președinți” din 12 iunie 2019, care a prezentat o cale de urmat pentru aprofundarea uniunii economice și monetare. Instrumentul bugetar este prevăzut să facă parte din bugetul Uniunii, iar dimensiunea acestuia va fi determinată în contextul negocierilor privind cadrul financiar multianual 2021-2027. Propunerea de regulament este, de asemenea, coerentă cu obiectivele acestui cadru financiar multianual. 
            
            
               Propunerea de regulament nu va afecta prerogativele Comisiei în ceea ce privește punerea în aplicare a bugetului și a programului.
            
            
               2.TEMEIUL JURIDIC, SUBSIDIARITATEA ȘI PROPORȚIONALITATEA
            
            
               •Temeiul juridic
            
         
         
            
               Propunerea se întemeiază pe articolul 136 alineatul (1) litera (b) coroborat cu articolul 121 alineatul (6) din Tratatul privind funcționarea Uniunii Europene.
            
            
               Articolul 136 alineatul (1) litera (b) din TFUE prevede că, în scopul de a contribui la buna funcționare a uniunii economice și monetare, Consiliul, în conformitate cu procedurile relevante menționate la articolele 121 și 126 din TFUE, poate adopta măsuri specifice privind statele membre din zona euro pentru a elabora, în ceea ce le privește, orientări de politică economică, garantând în același timp faptul că acestea sunt compatibile cu cele adoptate pentru întreaga Uniune și asigurând supravegherea acestora. 
            
            
               Articolul 121 alineatul (6) din TFUE prevede că Parlamentul European și Consiliul, hotărând în conformitate cu procedura legislativă ordinară, pot adopta metodele procedurii de supraveghere multilaterală prevăzută în dispoziția respectivă. 
            
            
               În conformitate cu articolul 136 alineatul (1) litera (b) din TFUE, propunerea de regulament are ca scop stabilirea unor orientări de politică economică pentru statele membre din zona euro prin elaborarea unor dispoziții privind un cadru de guvernanță pentru viitorul instrument bugetar pentru convergență și competitivitate din cadrul Programului de sprijin pentru reforme, ai cărui beneficiari sunt statele membre din zona euro. Procedura menționată la articolul 121 alineatul (6) din TFUE constituie procedura relevantă pentru adoptarea propunerii de regulament, având în vedere obiectul propunerii. 
            
            
               •Subsidiaritate (în cazul competențelor neexclusive) 
            
            
               Propunerea de regulament respectă principiul subsidiarității, întrucât vizează numai acțiuni ale căror obiective nu pot fi îndeplinite în mod satisfăcător de către statele membre la nivel individual („criteriul insuficienței naționale”) și acțiuni în care intervenția Uniunii poate realiza mai bine aceste obiective, comparativ cu acțiunea individuală a statelor membre („criteriul eficacității comparative”). 
            
            
               În acest sens, orientările de politică, cum ar fi orientările strategice pentru zona euro în ansamblul său și stabilirea de obiective individuale specifice pentru reforme și investiții, care pot, de asemenea, să stimuleze convergența și competitivitatea generală a zonei euro, sunt într-adevăr acțiuni care pot fi mai bine formulate și puse în aplicare la nivelul Uniunii decât la nivelul statelor membre. Comisia este cea mai în măsură să ia inițiativa și Consiliul este cel mai în măsură să decidă cu privire la aceste chestiuni, în conformitate cu rolul lor de coordonare a politicilor economice consacrat în tratate. 
            
            
               În plus, consolidarea rolului membrilor Consiliului care reprezintă statele membre din zona euro în ceea ce privește cadrul de guvernanță a viitorului instrument bugetar pentru convergență și competitivitate va crește și responsabilitatea colectivă a zonei euro privind măsurile relevante ale coordonării politicilor economice adoptate în temeiul prezentului regulament. Acest lucru reflectă în mod corespunzător principiul din tratat conform căruia coordonarea politicilor economice este „o chestiune de interes comun”.
            
            
               Orientările strategice și orientările specifice fiecărei țări care urmează să fie adoptate în cadrul prezentei propuneri se limitează la a furniza orientări statelor membre din zona euro, în timp ce alegerea reformelor și a investițiilor efective rămâne la latitudinea statului membru în cauză. În consecință, propunerea de regulament nu aduce atingere dreptului fiecărui stat membru de a decide ce acțiune este necesară sau oportună pentru a fi întreprinsă la nivel național, regional sau local; propunerea de regulament respectă principiul conform căruia punerea în aplicare a reformelor și a investițiilor rămâne o competență națională, iar statele membre sunt responsabile pentru acest lucru la nivelul adecvat de guvernanță. 
            
            
               •Proporționalitatea
            
            
               Propunerea respectă principiul proporționalității prin faptul că este o măsură adecvată pentru atingerea obiectivului de instituire a unui cadru de guvernanță pentru instrumentul bugetar pentru convergență și competitivitate pentru zona euro. Propunerea nu depășește ceea ce este necesar pentru a realiza respectivul cadru de guvernanță, în măsura în care nu ar putea fi utilizate mijloace mai puțin restrictive pentru a stabili orientări de politică economică în ceea ce privește prioritățile și obiectivele statelor membre în materie de reforme și de investiții. Orientările strategice și orientările specifice fiecărei țări care urmează a fi adoptate în temeiul cadrului de guvernanță propus sunt acte fără forță obligatorie și se limitează la determinarea caracteristicilor discrete ale reformelor și investițiilor, pe care statele membre din zona euro pot, la rândul lor, după propria lor voință, să le prezinte sub forma unui pachet în cadrul instrumentului bugetar pentru convergență și competitivitate. De asemenea, propunerea de regulament stabilește doar conținutul general, coerența și calendarul acestor orientări strategice și orientări specifice fiecărei țări. Având în vedere aceste elemente ale propunerii, propunerea de regulament este un mijloc proporțional de realizare a obiectivului său, întrucât nu utilizează decât măsuri care sunt proporționale cu obiectivele sale. 
            
            
               •Alegerea instrumentului
            
            
               Cadrul de guvernanță al Uniunii propus nu poate fi realizat prin intermediul unor directive sau al unor instrumente voluntare. Prin urmare, utilizarea unui regulament este adecvată în acest caz.
            
            
               3.REZULTATELE CONSULTĂRILOR CU PĂRȚILE INTERESATE
            
            
               Propunerea ține seama de opiniile exprimate de Parlamentul European și de summitul zonei euro. 
            
            
               În raportul său din proprie inițiativă, Parlamentul European și-a exprimat punctul de vedere cu privire la o foaie de parcurs pentru o capacitate bugetară pentru zona euro [raportul Böge/Berès - 2015/2344(INI), raportul din 16 februarie 2017]. 
            
            
               Summitul zonei euro din decembrie 2018 a mandatat Eurogrupul să se ocupe de elaborarea, de modalitățile de punere în aplicare și de calendarul unui instrument bugetar pentru convergență și competitivitate pentru zona euro „pe baza propunerii relevante a Comisiei, care urmează să fie modificată dacă va fi necesar” - o referință la Programul de sprijin pentru reforme prezentat de Comisie în mai 2018. În special, în cadrul declarației summitului zonei euro din decembrie 2018, s-a solicitat ca instrumentul bugetar pentru convergență și competitivitate să facă obiectul unor criterii și orientări strategice din partea statelor membre din zona euro. 
            
            
               Eurogrupul din 14 iunie 2019 a convenit asupra unei liste de termeni și condiții care stabilește caracteristicile generale ale viitorului instrument bugetar pentru convergență și competitivitate pentru zona euro și care solicită codificarea într-un „act adițional” a dispozițiilor privind cadrul de guvernanță pentru statele membre din zona euro. În plus, în cursul summitului zonei euro din 21 iunie 2019, s-a subliniat faptul că, în cadrul de guvernanță al acestui instrument, trebuie asigurată „autonomia decizională” a statelor membre din zona euro. 
            
            
               În acest sens, numai un regulament distinct adoptat în temeiul articolului 136 din TFUE ar putea garanta autonomia cadrului de guvernanță, astfel cum se prevede în tratat. În primul rând, numai un regulament distinct adoptat în temeiul articolului 136 din TFUE poate stabili măsuri de guvernanță economică, care să specifice orientările strategice și obiectivele în materie de reforme și de investiții ale statelor membre din zona euro, relevante în cadrul viitorului instrument bugetar pentru convergență și competitivitate. În al doilea rând, numai un regulament adoptat în temeiul articolului 136 din TFUE poate prevedea mecanisme pentru ca statele membre din zona euro să își exercite puterea decizională în domeniul coordonării politicilor economice. 
            
            
               Pe lângă asigurarea „autonomiei decizionale” stipulate în cadrul summitului zonei euro, o propunere în temeiul articolului 136 din TFUE ar codifica dimensiunea zonei euro a guvernanței instrumentului într-un mod compatibil cu prerogativele Comisiei în materie de execuție a bugetului și a programelor (în ceea ce privește viitorul instrument bugetar pentru convergență și competitivitate).
            
         
         
            
               ·Adecvarea reglementărilor și simplificarea
            
            
               Propunerea nu este legată de exercițiul de adecvare a reglementărilor și de simplificare și nu presupune costuri aferente asigurării conformității pentru întreprinderile mici și mijlocii sau pentru orice alte părți interesate. 
            
            
               ·Drepturile fundamentale
            
            
               Propunerea nu va avea niciun efect direct asupra respectării și protecției drepturilor fundamentale ale Uniunii, întrucât regulamentul se limitează doar la stabilirea unui cadru de guvernanță economică. Orientările strategice și măsurile (recomandările) Consiliului adoptate în temeiul propunerii de regulament nu au forță obligatorie și sunt adresate statelor membre. 
            
            
               4.IMPLICAȚII BUGETARE
            
            
               Prezenta propunere nu va avea implicații bugetare pentru Uniune.
            
            
               5.ALTE ELEMENTE
            
            
               •Explicații detaliate cu privire la dispozițiile specifice ale propunerii
            
            
               Propunerea de regulament instituie un cadru de guvernanță al instrumentului bugetar pentru convergență și competitivitate pentru zona euro. În acest context, obiectul și domeniul de aplicare general al propunerii de regulament reprezintă cadrul de guvernanță al instrumentului bugetar pentru convergență și competitivitate pentru statele membre din zona euro, în cadrul Programului de sprijin pentru reforme. Prin urmare, domeniul său de aplicare se extinde la statele membre din zona euro (articolul 1). 
            
            
               Propunerea de regulament prevede două tipuri distincte de măsuri care pot fi adoptate de Consiliu, astfel cum reiese din obiectivele sale (articolul 3). În ceea ce privește zona euro în ansamblul său, în urma discuțiilor din cadrul Eurogrupului, Consiliul poate adopta orientări strategice privind prioritățile în materie de reforme și de investiții pentru zona euro; și, în ceea ce privește statele membre din zona euro la nivel individual, Consiliul poate formula orientări specifice fiecărei țări care stabilesc obiectivele în materie de reforme și investiții relevante în cadrul instrumentului bugetar pentru convergență și competitivitate, pe care statele membre în cauză ar putea dori să le prezinte Comisiei în cadrul instrumentului bugetar pentru convergență și competitivitate. Orientările specifice fiecărei țări vor fi în concordanță cu orientările strategice pentru zona euro și cu recomandările specifice fiecărei țări care sunt adoptate în cadrul semestrului european pentru coordonarea politicilor economice în urma discuțiilor, după caz, din cadrul comitetelor relevante înființate în temeiul tratatului.
            
            
               Propunerea prevede integrarea, în recomandarea privind zona euro, a orientărilor strategice referitoare la prioritățile în materie de reforme și de investiții ale zonei euro (articolul 4). Înainte de adoptarea de către Consiliu, hotărând cu majoritate calificată pe baza unei recomandări a Comisiei, a orientărilor strategice ca parte integrantă a recomandării privind zona euro, vor fi necesare discuții în cadrul Eurogrupului. Summitul zonei euro ar sprijini, de asemenea, abordarea pe o bază anuală. Propunerea de regulament solicită, de asemenea, Comisiei să informeze Consiliul cu privire la modul în care au fost respectate orientările strategice anuale anterioare, ceea ce va permite Consiliului să reflecte, în orientările strategice din anul următor, progresele înregistrate în punerea în aplicare a politicilor. 
            
            
               Cadrul de guvernanță se reflectă, de asemenea, în termeni mai specifici, în dispoziția privind o recomandare a Consiliului (articolul 5), care furnizează orientări specifice fiecărei țări tuturor statelor membre din zona euro. Orientările specifice fiecărei țări ar trebui să fie coerente cu orientările prevăzute în recomandările specifice fiecărei țări pentru statul membru în cauză sau ar trebui să țină seama în mod corespunzător de orice decizie a Consiliului de aprobare a unui program de ajustare macroeconomică. Recomandarea Consiliului conținând orientările specifice fiecărei țări va fi adoptată, hotărând cu majoritate calificată, pe baza unei recomandări a Comisiei. Orientările strategice (articolul 4), precum și orientările specifice fiecărei țări ar putea fi preluate de statele membre în cadrul instrumentului bugetar pentru convergență și competitivitate. Ambele vor servi drept bază pentru eventualele lor propuneri de pachete coerente de reforme și de investiții în cadrul instrumentului bugetar pentru convergență și competitivitate. În ultimă instanță, decizia de a participa și de a prezenta pachete eligibile de reformă și de investiții care urmează să fie sprijinite în cadrul instrumentului bugetar îi revine statului membru.
            
            
               Instrumentul bugetar poate stabili o rată de cofinanțare națională minimă ca procent din costul total al reformelor și al investițiilor. În acest context, articolul 6 prevede că, pe baza unei evaluări realizate de Comisie, Consiliul va stabili care sunt statele membre despre care se consideră că se confruntă cu o încetinire gravă a creșterii economice, în scopul unei modulări a ratei de cofinanțare națională în cadrul viitorului instrument bugetar pentru convergență și competitivitate. Această dispoziție nu aduce atingere aplicării articolului 2 alineatul (2) din Regulamentul (CE) nr. 1467/97 al Consiliului, astfel cum a fost modificat prin Regulamentul (CE) nr. 1056/2005 al Consiliului și Regulamentul (UE) nr. 1177/2011 al Consiliului
                  6
               .
            
            
               Propunerea de regulament reafirmă regula de vot prevăzută la articolul 136 alineatul (2) din TFUE în ceea ce privește orientările strategice și recomandările Consiliului: numai membrii Consiliului care reprezintă statele membre din zona euro vor avea drept de vot (articolul 7).
            
            
               Pentru a consolida dialogul dintre instituțiile Uniunii, în special dintre Parlamentul European, Consiliu și Comisie, și pentru a asigura o mai mare transparență și asumare a răspunderii, propunerea de regulament stabilește parametrii unui dialog economic care implică Parlamentul European, Consiliul și Eurogrupul (articolul 8). În acest cadru, comisia competentă a Parlamentului European poate organiza un dialog economic și îi poate invita pe președintele Consiliului și pe cel al Eurogrupului pentru a discuta măsurile adoptate în temeiul regulamentului. 
            
            
               În vederea evaluării eficacității propunerii de regulament, Comisia are obligația de a publica și de a transmite, din patru în patru ani începând cu anul 2023, un raport Parlamentului European și Consiliului (articolul 9).
            
            
               2019/0161 (COD)
            
            
               Propunere de
            
            
               REGULAMENT AL PARLAMENTULUI EUROPEAN ȘI AL CONSILIULUI
            
            
               privind un cadru de guvernanță al instrumentului bugetar pentru convergență și competitivitate pentru zona euro 
               
         
         
            
               PARLAMENTUL EUROPEAN ȘI CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 136 alineatul (1) litera (b) coroborat cu articolul 121 alineatul (6),
            
            
               având în vedere propunerea Comisiei Europene,
            
            
               după transmiterea proiectului de act legislativ către parlamentele naționale
                  7
               ,
            
            
               având în vedere avizul Băncii Centrale Europene
                  8
               ,
            
            
               hotărând în conformitate cu procedura legislativă ordinară,
            
            
               întrucât:
            
            
               (1)Coordonarea politicilor economice ale statelor membre constituie o chestiune de interes comun. Statele membre a căror monedă este euro au o responsabilitate și un interes deosebit să aplice politici economice care promovează buna funcționare a uniunii economice și monetare și să evite politicile care pun în pericol această uniune în contextul orientărilor generale formulate de Consiliu. 
            
            
               (2)În vederea asigurării bunei funcționări a uniunii economice și monetare, statele membre a căror monedă este euro ar trebui să ia măsuri de consolidare a rezilienței economiilor lor prin reforme structurale și investiții specifice. Summitul zonei euro din decembrie 2018 a mandatat Eurogrupul să se ocupe de elaborarea, de modalitățile de punere în aplicare și de calendarul unui instrument bugetar pentru convergență și competitivitate pentru zona euro. Pentru a se asigura că statele membre realizează reforme structurale și investiții într-o manieră consecventă, coerentă și bine coordonată, este necesar să se stabilească un cadru de guvernanță care să permită Consiliului să furnizeze orientări strategice privind reformele și investițiile care urmează să fie realizate în mod prioritar de către statele membre în zona euro. Un astfel de cadru ar spori convergența și competitivitatea zonei euro. De asemenea, Consiliul ar trebui să furnizeze orientări specifice fiecărei țări privind reformele individuale și obiectivele de investiții ale statelor membre a căror monedă este euro, care pot fi sprijinite de instrumentul bugetar pentru convergență și competitivitate. Întrucât un astfel de cadru este specific statelor membre a căror monedă este euro, numai membrii Consiliului care reprezintă aceste state membre ar trebui să ia parte la vot în temeiul prezentului regulament. 
            
            
               (3)La nivelul Uniunii, semestrul european pentru coordonarea politicilor economice este cadrul pentru identificarea priorităților naționale de reformă ale statelor membre și pentru monitorizarea punerii în aplicare a acestor priorități. Prezentul regulament abordează necesitatea de a stabili o coerență între prioritățile în materie de reformă și de investiții pentru zona euro în ansamblu și obiectivele de reformă și de investiții ale fiecărui stat membru a cărui monedă este euro și de a asigura coerența acestora cu semestrul european.
            
            
               (4)Consiliul ar trebui să stabilească anual orientări strategice privind prioritățile în materie de reformă și de investiții pentru zona euro, ca parte a recomandării privind politica economică a zonei euro. Orientările strategice ar trebui adoptate de Consiliu, hotărând cu majoritate calificată la recomandarea Comisiei, și după ce Eurogrupul a discutat prioritățile în materie de reforme și de investiții pe care acesta le consideră relevante și adecvate pentru a fi incluse în cadrul acestora. Summitul anual al zonei euro își va îndeplini rolul.
            
            
               (5)Pentru a se asigura că orientările strategice reflectă experiența progresivă a punerii în aplicare a instrumentului bugetar pentru convergență și competitivitate, Comisia ar trebui, pe lângă recomandarea sa privind orientările strategice, ca parte a recomandării privind politica economică a zonei euro, să informeze Consiliul cu privire la modul în care au fost respectate orientările strategice în anii anteriori.
            
            
               (6)Statele membre a căror monedă este euro pot decide să prezinte propuneri de pachete de reformă și de investiții în cadrul instrumentului bugetar pentru convergență și competitivitate. În acest scop, Consiliul va adopta o recomandare prin care va furniza orientări specifice fiecărei țări cu privire la obiectivele reformelor și ale investițiilor care pot fi sprijinite în cadrul instrumentului bugetar pentru convergență și competitivitate în statele membre a căror monedă este euro. Această recomandare a Consiliului ar trebui să fie în concordanță cu orientările strategice adoptate în temeiul prezentului regulament și cu recomandările specifice fiecărei țări care sunt adoptate, în paralel, în cadrul semestrului european pentru coordonarea politicilor economice în urma discuțiilor, după caz, din cadrul comitetelor relevante înființate în temeiul tratatului. De asemenea, recomandarea Consiliului ține seama în mod corespunzător de orice program de ajustare macroeconomică aprobat în conformitate cu dispozițiile relevante ale Regulamentului (UE) nr. 472/2013 al Parlamentului European și al Consiliului
                  9
               . 
            
            
               (7)Recomandarea Consiliului care oferă orientări specifice fiecărei țări cu privire la obiectivele reformelor și ale investițiilor în statele membre a căror monedă este euro, adoptată cu majoritate calificată, ar trebui să se bazeze pe o recomandare a Comisiei. Acest proces nu ar trebui să aducă atingere caracterului voluntar al participării statelor membre a căror monedă este euro în cadrul instrumentului bugetar pentru convergență și competitivitate și nu ar trebui să aducă atingere prerogativelor Comisiei în ceea ce privește punerea sa în aplicare. 
            
            
               (8)În cadrul de guvernanță prevăzut în prezentul regulament, Consiliul ar trebui să stabilească orientările strategice pentru zona euro în ansamblul său și să furnizeze orientări specifice fiecărei țări cu privire la obiectivele pachetelor de reformă și de investiții ale statelor membre a căror monedă este euro. Comisia execută bugetul Uniunii în conformitate cu articolul 317 din TFUE, care include gestionarea programelor de cheltuieli. Responsabilitățile Comisiei cu privire la instrumentul bugetar pentru convergență și competitivitate [în cadrul Programului de sprijin pentru reforme] în temeiul Regulamentului (UE) XXXX/XX nu ar trebui să fie afectate. 
            
            
               (9)Pe baza unei evaluări a Comisiei, Consiliul stabilește care sunt statele membre care se confruntă cu o încetinire gravă a creșterii economice în scopul de a modula ratele naționale de cofinanțare prevăzute în Regulamentul (UE) XXXX/XX [Regulamentul privind Programul de sprijin pentru reforme] și fără a aduce atingere aplicării articolului 2 alineatul (2) din Regulamentul (CE) nr. 1467/97 al Consiliului, astfel cum a fost modificat. 
            
            
               (10)Pentru a consolida dialogul dintre instituțiile Uniunii, în special dintre Parlamentul European, Consiliu și Comisie, precum și pentru a asigura o mai mare transparență și asumare a răspunderii în cadrul acestui dialog economic, comisia competentă a Parlamentului European poate invita președintele Consiliului, Comisia și, după caz, președintele Eurogrupului să se prezinte în fața sa pentru a discuta măsurile adoptate în temeiul prezentului regulament.
            
            
               (11)Comisia ar trebui să raporteze periodic Parlamentului European și Consiliului cu privire la eficacitatea prezentului regulament. 
            
            
               (12)Dat fiind că obiectivul prezentului regulament de a contribui la buna funcționare a uniunii economice și monetare a Europei și la convergența și competitivitatea zonei euro prin stabilirea unui cadru de guvernanță pentru instrumentul bugetar pentru convergență și competitivitate nu poate fi realizat în mod satisfăcător de către statele membre și, prin urmare, având în vedere amploarea acțiunii, poate fi realizat mai bine la nivelul Uniunii, Uniunea poate să adopte măsuri în conformitate cu principiul subsidiarității prevăzut la articolul 5 din Tratatul privind Uniunea Europeană. În conformitate cu principiul proporționalității, astfel cum este enunțat la articolul menționat, prezentul regulament nu depășește ceea ce este necesar pentru atingerea respectivului obiectiv,
            
            
         
         
            
               ADOPTĂ PREZENTUL REGULAMENT:
            
            
            
               CAPITOLUL I 
                  Dispoziții generale
            
            
               Articolul 1
                  Obiect și domeniu de aplicare
            
            
               1.Prezentul regulament stabilește dispoziții privind cadrul de guvernanță relevant pentru instrumentul bugetar pentru convergență și competitivitate pentru zona euro în cadrul Programului de sprijin pentru reforme în temeiul Regulamentului (UE) XXX/XX
                  10
               . 
            
            
               2.Prezentul regulament se aplică statelor membre a căror monedă este euro.
            
            
            
               Articolul 2 
                  Definiții
            
            
               În sensul prezentului regulament, se aplică următoarele definiții: 
            
            
               (a)„recomandări specifice fiecărei țări” înseamnă recomandările Consiliului adresate fiecărui stat membru în conformitate cu articolul 121 alineatul (2) și cu articolul 148 alineatul (4) din TFUE, în contextul semestrului european pentru coordonarea politicilor economice;
            
            
               (b)„recomandare privind zona euro” înseamnă recomandarea Consiliului privind politica economică a zonei euro, în conformitate cu articolul 136 coroborat cu articolul 121 alineatul (2) din TFUE.
            
            
            
               Articolul 3
                  Obiective
            
            
               Prezentul regulament contribuie la convergența și competitivitatea economiilor statelor membre a căror monedă este euro prin definirea unui cadru de guvernanță relevant pentru instrumentul bugetar pentru convergență și competitivitate, care prevede:
            
            
               (a)orientările strategice privind prioritățile în materie de reformă și de investiții ale zonei euro în ansamblul său;
            
            
               (b)orientări specifice fiecărei țări privind obiectivele reformelor și ale investițiilor relevante pentru instrumentul bugetar pentru convergență și competitivitate, în concordanță cu recomandările specifice fiecărei țări.
            
            
            
               Articolul 4
                  Orientări strategice pentru zona euro
            
            
               1.La recomandarea Comisiei și în urma discuțiilor din cadrul Eurogrupului, Consiliul stabilește, ca parte a recomandării privind zona euro și pe o bază anuală, orientările strategice pentru prioritățile în materie de reformă și de investiții ale zonei euro. 
            
            
               2.În paralel cu recomandarea sa menționată la alineatul (1), Comisia informează Consiliul cu privire la modul în care orientările strategice din anii anteriori au fost respectate de către statele membre. 
            
         
         
            
            
               Articolul 5
                  Orientări specifice fiecărei țări 
            
            
               1.La recomandarea Comisiei, Consiliul adoptă o recomandare adresată tuturor statelor membre a căror monedă este euro, furnizând anual orientări specifice fiecărei țări privind obiectivele de reformă și de investiții în scopul pachetelor de reforme și de investiții, pe care statele membre le pot prezenta ulterior în temeiul Regulamentului (UE) XXXX/XX [Regulamentul privind Programul de sprijin pentru reforme]. 
            
            
               2.Recomandarea menționată la alineatul (1) este coerentă cu orientările strategice menționate la articolul 4 și cu recomandările specifice fiecărei țări pentru statul membru în cauză. În recomandarea menționată la alineatul (1), Consiliul ține seama în mod corespunzător de orice program de ajustare macroeconomică pe care l-a aprobat în conformitate cu articolul 7 alineatul (2) din Regulamentul (UE) nr. 472/2013.
            
            
            
               Articolul 6
                  Încetinire gravă a creșterii economice
            
            
               Dacă este cazul, pe baza unei evaluări a Comisiei, recomandarea menționată la articolul 5 alineatul (1) stabilește dacă un stat membru se confruntă cu o încetinire gravă a creșterii economice, în scopul unei modulări a ratelor naționale de cofinanțare prevăzute în Regulamentul (UE) XXXX/XX [Regulamentul privind Programul de sprijin pentru reforme]. 
            
            
               Prezentul articol nu aduce atingere aplicării articolului 2 alineatul (2) din Regulamentul (CE) nr. 1467/97 al Consiliului.
            
            
            
               Articolul 7
                  Votul în Consiliu 
            
            
               1.În ceea ce privește măsurile menționate în prezentul regulament, numai membrii Consiliului care reprezintă statele membre a căror monedă este euro participă la vot.
            
            
               2.Majoritatea calificată a membrilor Consiliului menționați la alineatul (1) se definește în conformitate cu articolul 238 alineatul (3) litera (a) din TFUE.
            
            
            
               Articolul 8
                  Dialogul economic
            
            
               Pentru a consolida dialogul dintre instituțiile Uniunii, în special dintre Parlamentul European, Consiliu și Comisie, precum și pentru a asigura o mai mare transparență și asumare a răspunderii, comisia competentă a Parlamentului European poate invita președintele Consiliului, Comisia și, după caz, președintele Eurogrupului să se prezinte în fața sa pentru a discuta măsurile adoptate în temeiul prezentului regulament.
            
            
            
               Articolul 9
                  Reexaminare
            
            
               1.Până la 31 decembrie 2023 și, ulterior, din patru în patru ani, Comisia publică un raport privind aplicarea prezentului regulament. Raportul evaluează eficacitatea prezentului regulament.
            
            
               2.Comisia transmite raportul Parlamentului European și Consiliului.
            
            
         
         
            
               Articolul 10
            
            
               Intrarea în vigoare
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în statele membre în conformitate cu tratatele.
            
            
               Adoptat la Bruxelles,
            
            
               
                  Pentru Parlamentul European, 
                        Pentru Consiliu,
               
               
                  Președintele
                        Președintele
               
            
         
         
            
                  
                     (1)
                  
                        
                  https://ec.europa.eu/info/sites/info/files/economy-finance/emu_communication_en.pdf
                   
               
               
                  
                     (2)
                  
                        
                  https://www.consilium.europa.eu/ro/press/press-releases/2019/06/14/term-sheet-on-the-budgetary-instrument-for-convergence-and-competitiveness/
                   
               
               
                  
                     (3)
                  
                        
                  https://www.consilium.europa.eu/ro/press/press-releases/2019/06/21/statement-of-the-euro-summit-21-june-2019/
                   
               
               
                  
                     (4)
                  
                        COM(2018)391; 
                  https://ec.europa.eu/commission/sites/beta-political/files/budget-may2018-reform-support-programme-regulation_en.pdf
               
               
                  
                     (5)
                  
                        
                  https://ec.europa.eu/commission/sites/beta-political/files/reflection-paper-emu_ro.pdf
                   
               
               
                  
                     (6)
                  
                        
                  https://eur-lex.europa.eu/legal-content/RO/TXT/PDF/?uri=CELEX:31997R1467&from=EN
                  ; 
                        
                  https://eur-lex.europa.eu/legal-content/RO/TXT/PDF/?uri=CELEX:32005R1056&from=EN
                     
                  https://eur-lex.europa.eu/LexUriServ/LexUriServ.do?uri=OJ:L:2011:306:0033:0040:RO:PDF
               
               
                  
                     (7)
                  
                        JO C , , p. 
               
               
                  
                     (8)
                  
                        JO C ; ; p. 
               
               
                  
                     (9)
                  
                        Regulamentul (UE) nr. 472/2013 al Parlamentului European și al Consiliului din 21 mai 2013 privind consolidarea supravegherii economice și bugetare a statelor membre din zona euro care întâmpină sau care sunt amenințate de dificultăți grave în ceea ce privește stabilitatea lor financiară (JO L 140, 27.5.2013, p. 1).
               
               
                  
                     (10)
                  
                        J.O.C , , p.